Steve Hofmeyr sê stilbly is nie meer ‘n opsie nieSteve Hofmeyr Die sanger Steve Hofmeyer het om verskoning gevra as enige van sy uitsprake as rassisties ervaar word, maar bygevoeg dat stilbly nooit weer ‘n opsie sal wees nie. Joan Fubbs, ‘n senior ANC-LP het Donderdag in ‘n verklaring in die Nasionale Vergadering gesê Hofmeyer moet hom “weerhou van uitsprake wat verdelend is en rasgegronde diskriminasie aanblaas,” het Beeld Vrydag berig. Fubbs het verwys na Hofmeyr se uitsprake tydens die Rooi Oktober-optog in Pretoria. Klik hier om meer te lees. Hofmeyr het Vrydag aan Maroela Media gesê stilbly sal nooit weer ‘n opsie wees nie. “Hoe is rassekwotas nie “verdelend” of “rasgegronde diskriminasie” nie?” het Hofmeyr gevra. “Hoe is reparasies eties as die verkeerde mense gestraf of gekompenseer word? Hoe straf jy die nageslag van burgers wat wetties opgetree het (slawerny en Apartheid was eens grondwetlik!)? En indien wel, hoe sou ons seker kan wees dat ons wettige optredes vandag nie eendag strafbaar sal wees nie?” Volgens Hofmeyr kan sy uitlatings tydens die Rooi Oktober-optog maklik opgesom word: “Ek vra net die verkragting en sterftesyfer-”standaard” van die lande van my voorvaders en nie dié van Mfecane nie. Dit behoort die hele land se ideaal te wees.” Hofmeyr vra egter om verskoning as enige van sy uitsprake as rassisties ervaar word. “Ek haat niemand. Ek soek eerlikheid en oplossings,” het hy gesê.